Binayabay ni Mayor Edgardo “Ediboy” S. Cobangbang, Jr. dagiti lideres-mannalon ti Cabugao a nangatendar kadaytoy napateg a taripnong a nakaibinsaan dagiti pagimbagan a maipaay kadagiti mannalon ti Ilocos Sur.
Iti naaramid a programa, naiyam-ammo dagiti bisita nga Opisiales a naggapu iti Opisina ti DA-RFU 1, Municipal and City Mayors ti Ilocos Sur, Municipal Agriculture Officers ken dagiti Farmers Organizations.
Pammasangbay a panagsarita ti impaay ni Congressman Ryan Luis V. Singson, First District, Ilocos Sur ket dinakamatna ti pateg ti sektor-agrikultura a maikkan ti importansia a mangitag-ay ti panagbiag ti sangaprobinsiaan.
Nagtinnulong dagiti Opisiales ti DA-RFU 1, pannakabagi ti nadumaduma nga LGU’s ken NGO’s a nangibaskag kadagiti plano ken proyekto a pagsayaatan ti sektor-agrikultura iti masakupanda.
Iti Program Briefing, ti kinasupisiente a gubuayen dagiti programa, proyekto ken plano ti nagkakammayet a sektor dagiti natratar babaen iti panangiwardas ni DA Regional Executive Director Valentino C. Perdido, Ph. D. ket nadakamat a napagsasaritaan ti maipapan iti irigasion, dadduma nga impraestruktura kas iti farm-to-market roads, farm mechanization (makinaria) ken post-harvest facilities, extension, marketing, credit, demand management ken policy environment tapno agbalin a globally competitive dagiti mannalon ken dagiti produksion-da.
Natratar pay ti pannakaitandudo ti P-noy Rice and Corn Program a mangsolbar ti krisis ti taraon. Kasta met iti High Value Crops Development program kas iti nadumaduma ti klasena a nateng a mangnayon ti masapulan dagiti mannalon kasta pay iti panagtaraken ti ayup (livestock production).
Naaramid ti Open Forum ket naidasar dagiti napateg a pamanunotan ken dadduma pay a pakaseknan mainaig iti agrikultura ken produksion. Nataming dagitoy a sibaballigi babaen iti napintas a panagkikinnaawatan dagiti nagatendar. # (Cabugao Federated Farmers Association)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn